Сесар Вайехо
Човек минава с хляб на рамо

Превод от испански: Никола Инджов, 1998

chitanka.info

Човек минава с хляб на рамо.

За двойника си как ще пиша после?

Друг сяда, почва да се пощи, да се пощи.

С какъв кураж за психоанализа ще споря?

В гръдта ми трети е нахлул с тояга.

Какво на лекаря да разправям за Сократ?

Един сакат повел е за ръчица дете.

Андре Бретон ще го чета ли още?

Някой зъзне, кашля, храчи кръв.

И за какво да споменавам Де профундис?

Някой боклуци рови, търси кости и обелки.

Как може за безкрайното да се пише?

Един зидар от покрива преби се, вече не закусва.

Да обновяваш ли тогава хиперболи и тропи?

Бакалинът от всяко теглене краде по десет грама.

Да разсъждаваш ли тогава за четвъртото измерение?

Банкерът фалшифицира годишния баланс.

С какви очи в театъра да се разплачеш?

Един бездомник спи, нога подгънал под гърба си.

Да превъзнасяш ли тогава Пикасо?

Разплакан мъж на погребение отива.

Как да станеш после член на Академията?

Някой в кухнята си смазва карабина.

Как да си мислиш за отвъдното тогава?

Минава някой, нещо си брои на пръсти.

Как да говориш с не-азът, без да изкрещиш?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.